Geslagsdele in vrieskas: Deen skuldig op talle aanklagtePeter Frederiksen in die hof. Foto: ANA Die Deense wapenhandelaar wat in Bloemfontein in hegtenis geneem is nadat die polisie vroue se geslagsdele in sy vrieskas gevind het, is Maandag in die Vrystaatse hooggeregshof op verskeie aanklagte skuldig bevind. Peter Frederiksen is in September 2015 by sy huis in Langenhovenpark in hegtenis geneem nadat sy vrou ŉ wenk aan die polisie gegee het. Afgesien van die vrouegeslagsdele in sy vrieskas, is ook beslag gelê op ŉ verskeidenheid toerusting, waaronder tange, skalpels en verdoofmiddels, asook foto’s van vroue se geslagsdele. Phaladi Shuping, woordvoerder van die provinsiale Nasionale Vervolgingsgesag (NVG), het gesê Frederiksen (65) is skuldig bevind op 36 aanklagte, waaronder verkragting, bedrog, oortreding van die Wet op Vuurwapenbeheer en die oordrag en besit van ongeregistreerde medisyne nadat narkosemiddels, wat nie in Suid-Afrika beskikbaar is nie, in sy besit gevind is. Frederiksen is ook skuldig bevind op talle aanklagte van die vervaardiging, verspreiding en besit van kinderpornografie. Hy is skuldig bevind aan sameswering om moord te pleeg nadat hy en Motlatsi Moqeti en ander saamgesweer het om sy vrou, Matshediso Molise, in Lesotho te vermoor. Sy is in Oktober 2015 vermoor. Frederiksen in sy wapenwinkel. (Foto verskaf deur die Valke) Frederiksen en Moqeti het ooreengekom dat Moqeti die moord op Molise sal reël vir R120 000. Moqeti, wat ŉ staatsgetuie geword het, was in dié stadium in aanhouding. Hy het in die hof erken dat hy ŉ sleutelrol gespeel het in die moord op Molise. Frederiksen is ook skuldig bevind aan bedrog en verlies van vuurwapens nadat hy nie bekend gemaak het dat hy ŉ relevante vorige skuldigbevinding in Denemarke gehad het nie, asook dat daar beslag gelê is op die vuurwapens in sy besit toe hy aansoek gedoen het om bevoegdheidsertifikate ingevolge die Wet op Vuurwapenbeheer. Die polisie het in Mei 2016 op Frederiksen se wapenwinkel in Bloemfontein toegeslaan en hy kon nie rekenskap gee van 949 vuurwapens nie. Die verlies van die vuurwapens is nie by die polisie aangemeld nie. Daar is ook talle vuurwapens in die winkel gevind, maar daar was nie dokumente of lisensies daarvoor nie. Frederiksen het op 58 aanklagte tereggestaan aan die begin van sy verhoor, maar regter Johann Daffue het 20 van die aanklagte wat verband hou met die besnydenis van vroue teruggetrek aangesien die Nasionale Gesondheidswet geen bepaalde straf daarvoor aandui nie. Hy is op twee aanklagte van verkragting vrygespreek. Die saak het Dinsdag voortgegaan met argumente ter verswaring en ter versagting van straf. Lees alle vorige berigte oor Peter Frederiksen op Maroela Media.